12.06.2015

**Știre**

**ANFP sprijină integrarea tinerilor cu dizabilități vizuale în administrația publică**

Colaborarea dintre ANFP și Fundația Română pentru Persoane cu Handicap Vizual – „Prietenii Nevăzătorilor” (FRPHV), demarată în anul 2014, a vizat derularea de activități privind creșterea competențelor profesionale și adaptabilitatea tinerilor cu handicap vizual la condițiile și exigențele domeniilor profesionale pentru care aceștia se pregătesc în sistemul de învățământ.

Astfel, până în prezent, s-a reușit plasarea unui număr de 12 persoane cu handicap vizual (5 studenți, 2 absolvenți de facultate, 5 absolvenți de școală postliceală) în cadrul unor instituții și autorități publice, în vederea desfășurării de activități de voluntariat, job shadow, internship și stagii de practică în domeniul masajului, psihoterapiei speciale, relațiilor publice și al resurselor umane. În acest sens, au fost semnate acorduri de colaborare cu următoarele instituții: Direcția Generală de Asistență Socială a Municipiului București, Direcția Generală de Asistență Socială și Protecția Copilului Sector 6, Direcția Generală de Asistență Socială și Protecția Copilului Sector 5 și Agenția Națională de Ocupare a Forței de Muncă.

Implicarea tinerilor în activitățile curente ale instituției a generat impresii pozitive de ambele părți, garantând reușita acestui demers, care se dorește a fi un exemplu bun de urmat.

***Direcţia Comunicare şi Relaţii Internaţionale***

**comunicare@anfp.gov.ro**

**Tel./fax: 0374 11 27 22**